b"\n_START_ARTICLE_\nTNP\n_START_SECTION_\nFizikin\xc4\x97s ir chemin\xc4\x97s savyb\xc4\x97s\n_START_PARAGRAPH_\nLyginamasis svoris 1,6 kg/l. \xc5\xa0altame vandenyje tirpsta blogai, kar\xc5\xa1tame truput\xc4\xaf geriau. Gerai presuojasi iki 1,8 kg/l tankio. Lydosi +122,5\xc2\xa0\xc2\xb0C temperat\xc5\xabroje._NEWLINE_Chemi\xc5\xa1kai patvari, bet labai aktyvi med\xc5\xbeiaga. Pagal \xc5\xa1iuolaikinius saugos reikalavimus pikrino r\xc5\xabg\xc5\xa1tis saugoma vandenyje. Sausa ji gana jautri sm\xc5\xabgiams ir trin\xc4\x8diai. Laikoma stikliniuose ar plastikiniuose induose, kadangi su metalais (i\xc5\xa1skyrus alav\xc4\x85) reaguoja sudarydama druskas, vadinamais pikratais, kurie dar pavojingesni, nes jautresni u\xc5\xbe pikrino r\xc5\xabg\xc5\xa1t\xc4\xaf.\n_START_SECTION_\nKitas panaudojimas\n_START_PARAGRAPH_\nPikrino r\xc5\xabg\xc5\xa1ties tirpalas stipriai nuda\xc5\xbeo od\xc4\x85 ir audinius geltona spalva, tod\xc4\x97l naudota kaip geltonas da\xc5\xbeiklis. Dar XIX am\xc5\xbeiuje ji buvo naudojama audiniams da\xc5\xbeyti, kol Pary\xc5\xbeiuje 1871 m. vienas tekstil\xc4\x97s fabrikas sprogo taip, kad jo neliko n\xc4\x97 \xc5\xbeym\xc4\x97s._NEWLINE_Kartais \xc5\xa1lapi\xc4\x85 pikrino r\xc5\xabg\xc5\xa1t\xc4\xaf naudoja gyvuliams \xc5\xbeym\xc4\x97ti (laikinoms \xc5\xbeym\xc4\x97ms), nes reaguodama su odos baltymais nuda\xc5\xbeo juos tamsiai rudai, ir \xc5\xa1i spalva i\xc5\xa1silaiko iki m\xc4\x97nesio._NEWLINE_Pikrino r\xc5\xabg\xc5\xa1t\xc4\xaf naudoja analizin\xc4\x97je metal\xc5\xb3, r\xc5\xabd\xc5\xb3 ir mineral\xc5\xb3 chemijoje._NEWLINE_J\xc4\x85 naudoja ir mikroskopijoje kaip da\xc5\xbe\xc4\x85 preparatams da\xc5\xbeyti._NEWLINE_XX a. prad\xc5\xbeioje pikrino r\xc5\xabg\xc5\xa1t\xc4\xaf naudojo farmacijoje kaip antiseptik\xc4\x85, kaip vaist\xc4\x85 nuo maliarijos, herpeso ir v\xc4\x97jaraupi\xc5\xb3. 2007 m. Kolumbuse (Columbus; Viskonsino valstija, JAV) buvo \xc4\xafvykis, kai teko kviesti i\xc5\xa1minuotoj\xc5\xb3 komand\xc4\x85, nes vaistin\xc4\x97je aptiko dar nuo Pirmojo pasaulinio karo laik\xc5\xb3 stov\xc4\x97jus\xc4\xaf butel\xc4\xaf su pikrino r\xc5\xabg\xc5\xa1timi.\n_START_SECTION_\nGamyba\n_START_PARAGRAPH_\nGaminama i\xc5\xa1 fenolio, azoto r\xc5\xabg\xc5\xa1ties. Sieros r\xc5\xabg\xc5\xa1tis \xe2\x80\x93 katalizatorius. Nitrinimo reakcija._NEWLINE_Savamoksliai sprogdintojai TNP sintetina i\xc5\xa1 aspirino (acetilsalicilo r\xc5\xabg\xc5\xa1ties).\n_START_SECTION_\nIstorija\n_START_PARAGRAPH_\nPikrino r\xc5\xabg\xc5\xa1tis pirm\xc4\x85kart pamin\xc4\x97ta alcheminiuose Johano Glauberio (Johann Rudolf Glauber) 1742 m. darbuose. Prad\xc5\xbeioje j\xc4\x85 gaudavo nitrindami tokias med\xc5\xbeiagas kaip ragas, \xc5\xa1ilkas, indigas, nat\xc5\xabralios dervos. Pirm\xc4\x85kart susintetino i\xc5\xa1 fenolio ir nustat\xc4\x97 chemin\xc4\x99 sandar\xc4\x85 1841 m._NEWLINE_Iki 1830 m buvo manoma, kad sprogstamoji med\xc5\xbeiaga yra tik pikratai. 1873 m. Hermanas \xc5\xa0prengelis (Hermann Sprengel) \xc4\xafrod\xc4\x97, kad galima detonuoti pikrino r\xc5\xabg\xc5\xa1t\xc4\xaf. Jo tyrimais pasiremdamas pranc\xc5\xabz\xc5\xb3 chemikas Eugene Turpin u\xc5\xbepatentavo presuotos ir lietos pikrino r\xc5\xabg\xc5\xa1ties panaudojim\xc4\x85 sprogdinimo u\xc5\xbetaisuose ir artilerijos sviediniuose._NEWLINE_Netrukus visos did\xc5\xbeiosios valstyb\xc4\x97s \xc4\x97m\xc4\x97 naudoti pikrino r\xc5\xabg\xc5\xa1t\xc4\xaf kaip sprogalus. 1887 m. Pranc\xc5\xabzija \xc4\x97m\xc4\x97 naudoti melinit\xc4\x85 \xe2\x80\x93 pikrino r\xc5\xabg\xc5\xa1t\xc4\xaf su nedidele trinitroceliulioz\xc4\x97s priemai\xc5\xa1a. 1888 m. Britanija \xc4\x97m\xc4\x97 Lydd'e (Kento grafyst\xc4\x97) gaminti pana\xc5\xa1\xc5\xb3 mi\xc5\xa1in\xc4\xaf, kur\xc4\xaf pavadino liditu (angl. lyddite). Japonija naudojo dar kiek patobulint\xc4\x85 mi\xc5\xa1in\xc4\xaf pikrino r\xc5\xabg\xc5\xa1ties pagrindu \xc5\xa1imoz\xc4\x99 (angl. schimose). 1904-1905 m. Rusijos-Japonijos karo metu Rusijos eskadra Cusimos m\xc5\xab\xc5\xa1\xc4\xaf pralaim\xc4\x97jo i\xc5\xa1 dalies ir d\xc4\x97l artilerijos sviedini\xc5\xb3 kokyb\xc4\x97s \xe2\x80\x93 japon\xc5\xb3 laiv\xc5\xb3 artilerijos sviediniai, u\xc5\xbetaisyti \xc5\xa1imoze, buvo efektyvesni u\xc5\xbe rusi\xc5\xa1kus, u\xc5\xbetaisytus piroksilinu._NEWLINE_Ta\xc4\x8diau XX a. pikrino r\xc5\xabg\xc5\xa1t\xc4\xaf nustojo naudoti kaip sprogalus (j\xc4\x85 pakeit\xc4\x97 trinitrotoluolas), kadangi ji reaguoja su \xc5\xa1audmen\xc5\xb3 metalu ir sudaro itin jautrius pikratus."